**Ryhmäpuhe | Opposition välikysymys soten ja koulutuksen leikkauksista (VK 2/2025 vp)**

Ed. Castrén (5 min)

Arvoisa puhemies

Talouden kantokyvystä huolehtiminen on keskeinen osa Suomen kokonaisturvallisuutta. Suomen hyvinvointiyhteiskunnan on seistävä tukevalla maaperällä, ei kasvavan velkavuoren päällä.

Kokoomukselle taloudesta huolehtiminen tarkoittaa palveluista huolehtimista. Se tarkoittaa maksukykyä hankkia kehittyneempiä hoitomuotoja, uusimpia lääkkeitä ja sitä, että henkilöstöä on käytössä riittävästi yhä kasvavaan palvelutarpeeseen.

Vaikka hallitus on sopeuttamassa valtion taloutta yhteensä yhdeksällä miljardilla eurolla, laitamme sote-palveluihin eli sairaaloille, vanhushoivaan ja vammaispalveluihin tänä vuonna yli kaksi miljardia euroa lisää rahaa. Lasten ja nuorten terapiatakuu tulee voimaan 1. toukokuuta. Kela-korvauksia suunnataan yli 65-vuotiaiden lääkärikäynteihin syyskuusta alkaen. Rehottanut vuokrabisnes on vihdoin saatu kuriin.  Ja hyvinvointialueilla suunta kääntyy paremmaksi. Se kertoo hallituksen työstä.

Arvoisa puhemies

Hyvinvointialueilla on nyt alkanut kolmas vuosi. Kaikilla alueilla toiminta on saatu käyntiin ja vakiinnutettua. STM ja THL ovat omissa selvityksissään todenneet, että monet palvelut toimivat aiempaa paremmin. Aluevaltuutetut ja ammattilaiset ympäri Suomen kurovat nyt kiinni yli vuosikymmenen uudistusvajetta, joka vanhasta sote-mallista perittiin.

 Suomalaisten palveluiden turvaaminen ja parantaminen vaatii alueilla ja meillä eduskunnassa rohkeutta muuttaa asioita, jotka eivät toimi.

Esimerkkinä Helsingissä Liikkuva hoitaja -palvelu eli LiiHo. Se käynnistyi muutama vuosi sitten ikääntyneiden hoivapalveluissa ja kotihoidossa. Liikkuva hoitaja liikkuu nimensä mukaisesti sinne, missä häntä kulloinkin tarvitaan. Toimintamalli on ollut menestys – sillä on saatu vähennettyä palveluasumisen asiakkaiden tarpeettomia päivystyskäyntejä alle puoleen entisestä, vaikka asiakasmäärät ovat kasvaneet.

 Tai lääkeannostelurobotit, jotka ovat parantaneet tuhansien suomalaisten lääketurvaa ja tukevat ikäihmisten kotona asumista.

 Näiden ja lukuisten muiden kokeilujen tulokset kertovat, että teknologia parantaa ihmisten turvallisuutta sairaaloissa tai vanhushoivassa aivan samalla tavalla kuten se on parantanut sitä liikenteessä tai meidän jokaisen kotona. Kyse ei ole siitä, että ihmiset korvataan laitteilla. Kyse on siitä, että teknologian avulla vapautetaan ihminen ihmiselle.

Jotta hoitaja ehtii pysähtyä viereesi. Jotta lääkäri ehtii kuunnella ja katsoa sinua silmiin. Jotta kirurgi näkee paremmin, mitä hän on leikkaamassa. Voin vuosikymmenien lääkärinkokemuksella sanoa, että juuri teknologia auttaa meitä ammattilaisia auttamaan sinua paremmin.

Arvoisa puhemies,

Se, että hallitus uudistaa sosiaali- ja terveysalan ammattilaisten työnjakoa, purkaa työtä haittaavia normeja ja lisää teknologian käyttöä, on täysin välttämätöntä. Sote-palvelut eivät voi olla museoesine, jossa mikään ei saa muuttua, vaikka maailma ympärillämme muuttuu. Pelkästään ikääntyneiden palveluihin tullaan tarvitsemaan toistakymmentä tuhatta lisäammattilaista tulevina vuosina.

Oppositio pelottelee ihmisiä sillä, että teknologian lisääminen tarkoittaisi satavuotiaille ihmisille läppäreitä hoitajien sijaan. Tosiasiassa teknologian hylkääminen tarkoittaisi, että tulevaisuudessa tuhannet ihmiset jäisivät vaille tarvitsemaansa hoivaa. Se ei ole hallitukselle vaihtoehto.

Arvoisa puhemies,

On melkein irvokasta, että oppositio kyllä mielellään omisi omaksi ansiokseen kaiken sen hyvän, mitä sote-uudistuksesta on seurannut – mutta syyttää hallitusta kaikista uudistukseen liittyvistä haasteista – kuten heidän itse rakentamastaan rahoitusmallista.

Välikysymyksessä todetaan, että ”suomalaiseen perinteeseen kuuluu, että ei pidä luvata sellaista, mitä ei voi pitää”. Tähän syyllistyvät hallituksen sijaan oppositiopuolueet. Tässä salissa ainoastaan hallitus on rehellisesti tarjonnut uskottavan vaihtoehdon suomalaisen hyvinvointiyhteiskunnan turvaamiseksi.

Välikysymys on kuin satumaailmasta, jossa todellisuuden lait eivät päde.  Sadussa meillä on loputtomasti pätevää henkilöstöä ja loputtomasti rahaa.  Synkkä velkavuori ja henkilöstöpula on taiottu unohduksiin ja ainoa uhka Satumetsän rauhalle on ilkeä hallituspeikko. Tällainen satu on varmasti vetävä tupailloissa tai vaaliteltoilla, mutta suomalaisten sosiaali- ja terveyspalveluita sillä ei turvata.

Arvoisa puhemies

Suomi ei voi jäädä sosiaali- ja terveyspalveluiden kehitysmaaksi, kun muissa maissa otetaan hurjalla vauhdilla käyttöön uusimpia laitteita, hoitomuotoja ja käytäntöjä sote-ammattilaisten tueksi. Kokoomus haluaa, että Suomi on rohkea hoivan ja hoidon kehityksen kärkimaa, sillä suomalaiset ansaitsevat parhaimmat mahdolliset sote-palvelut. Kokoomuksen viesti suomalaisille on – tämä on tehtävissä!